གནའ་སྔ་མོ་ལུང་པ་ཞིག་གི་ཕུག་ལ་ལུག་བརྒྱ་ཕྲག་ཡོད་པའི་འབྲོག་པ་ཞིག་པ་ཡོད།ནམ་ཞིག་འབྲོག་པ་དེས་ལུང་པའི་འདའ་ནས་གནའ་མ་ཞིག་ལེན་པ་རེད།དེ་ནས་བཟུང་འབྲོག་སར་དེར་མཚན་མོ་རླུང་འཚུབ་སྡང་བ་དང་།ཞོགས་པ་རྟག་པར་འབྲོག་པ་དེའི་ལྷས་ར་ནང་ལུག་རེ་བསད་ནས་བཞག་གི་ཡོད་པས།འབྲོག་པ་དེའི་བསམ་པར་སྤྱང་ཀི་ཞིག་གིས་རྒྱུན་དུ་དེ་ལྟར་བྱེད་ཀྱི་འདུག་དྲན།འོན་ཀྱང་དུས་ཡུན་གང་མཚམས་བར་འབྲོག་པ་དེས་བརྟག་དཔྱད་གང་མང་བྱས་ཀྱང་།ལུང་པ་དེར་སྤྱང་ཀི་དང་གཟིག་སོགས་གཅན་གཟན་སྟུམ་པོ་དེ་འདྲ་ཡོད་པ་གཏན་ནས་མ་ཐོས་པས།ཡུད་ཙམ་རིང་ཅི་རེད་འདི་རེད་ཟེར་རྒྱུ་མེད་པར་སོམ་ཉིའི་གནས་སུ་ལྷུང་།དེ་ནས་ཉིན་ཞིག་འབྲོག་པ་དེའི་རྨི་ལམ་གྱི་ནང་དུ།ཁོ་རང་གི་གཟའ་ཟླ་དེས་པུ་གུ་ཆུང་ཆུང་གི་མགོ་ཞིག་མནལ་མགོའི་འོག་ཏུ་སྦས་ནས་ཟ་བཞིན་པ་རྨིས་པས་འབྲོག་པ་དེ།ཁོང་ཁྲོ་ཟ་ཐག་ཆོད་ནས་རྨི་ལམ་ནང་དེ་གར་གཟའ་ཟླའི་མགོ་ནས་བཟུང་ནས་ཤུགས་དྲག་བརྡུང་པས་ཧོབ་དེ་གཉིད་སད་དུས་རང་གི་ལག་པའི་ནང་མི་སྤགས་སྦར་ར་གང་ཐོབ་ཡོད་པས།འབྲོག་པ་དེ་ཧ་ལས་ཤིང་ཅུང་ཟད་སྐྲག་ཀྱང་དེ་མུར་རང་གི་གཟའ་ཟླར་ལྟ་བར་སོང་།ཡིན་ནའང་།འབྲོག་པའི་གཟའ་ཟླ་མོ་ནི་གཉིད་ཐུག་པོ་ཁུག་བཞིན་བསྡད་ཡོད་པར་བརྟེན།འབྲོག་པ་དེ་སྐབས་འཕྲལ་ཅི་ཡང་བརྗོད་མ་ཤེས་པར་གྱུར།འོན་ཀྱང་ཁོ་རང་བློ་བདེ་པོ་ཁྱོན་ནས་མ་བྱུང་བས་ལུང་པའི་མདའ་དེར་བླ་མ་ཞིག་ཡོད་པ་དེའི་གྲམས་དུ་སོང་།འབྲོག་པ་དེས་འབྲོག་སར་བྱུང་བའི་ཡ་མཚན་གྱི་གནས་ཚུལ་རྣམས་བླ་མ་ལ་ཞུས་པས།བླ་མས་འབྲོག་པ་དེར་དེ་སྐོར་རེ་ཞིག་སྣང་མེད་དུ་བཞག་ན་དེ་ཡག་པ་འདུགགལ་ཏེ་ཅི་སྟེ་གཉིས་མེད་ཀྱིས་རྩེད་གཅོད་དགོས་ན་ཤེས་དེ་ཙམ་དཀའ་བ་རང་མི་འདུག་གསུངས།འབྲོག་པ་དེས་བླ་མར་་་ངའི་ལུག་གསོད་མཁན་དེ་ཅི་ཡིན་གསལ་པོ་གསུངས་རོགས།ངས་ལུག་གསོད་མཁན་དེ་སུ་ཡིན་རུང་མེད་པ་བཟོ་ཡི་ཡིན་ལབ་པས།བླ་མ་དེས་གད་མོ་བྱས་ནས་ལུག་གསོད་མཁན་དེ་གཅན་གཟན་དེ་འདྲ་མ་རེད།དེ་ནི་ཁྱོད་རང་གི་གཟའ་ཟླ་གསར་པ་དེ་རེད།ད་གསོད་ཕོད་པ་འདུག་གམ་གསུངས་པས།འབྲོག་པ་དེས་བླ་མའི་སྐད་ཆ་དེར་ཡིད་ཆེས་བརྟན་པོ་བྱུང་ནས་གསོན་འདྲེ་མ་ཡིན་ན་གསོད་མ་ཕོད་པ་ཅི་ལ་ཡོད།ང་ལ་ཡང་རྨི་ལམ་འདི་འདྲ་རྨིས་སོང་ཞེས་དེ་སྔ་བྱུང་བའི་རྨི་ལམ་རྣམས་ཞུས།བླ་མ་དེས་འབྲོག་པ་དེར་གསོན་འདྲེ་མ་དེ་གསོད་རྒྱུ་དེ་ལས་སླ་པོ་མ་རེད།ཁྱོད་དེ་རིང་ཡར་སོང་ནས་མདའི་མདེའུ་ཞིག་ཁུར་ནས་སང་ཉིན་སྔ་པོ་འདིར་ཤོག་དང་ཟེར།དེ་ནས་འབྲོག་པོ་དེས་དེ་ཉིན་འབྲོག་སར་ཕྱིན་ནས་སང་ཉིན་དེར་རང་གི་གཟའ་ཟླས་མ་ཚོར་བར་མདེའུ་ཞིག་ཁྱེར་ནས་བླ་མའི་སར་ཡོང་།བླ་མས་མདེའུ་དེར་སྔགས་ལེགས་པར་བཏབ་རྗེས་འབྲོག་པ་དེ་ལ།དེ་རིང་ནམ་ཕྱེད་ཙམ་ལ་ཁྱེད་རང་ག་ལེར་ལངས་ནས་མེ་མདའི་ནང་མདེའུ་དེ་བླུགས་ཏེ་སྦྲ་གུར་གྱི་ཕྱི་རོལ་དུ་སྒུག་སྡོད།ནམ་རླུང་འཚུབ་དྲག་པོ་རྒྱབ་དུས་སྦྲ་གུར་གྱི་སྒོ་ནས་ཁྱི་དམར་པོ་ཆེན་པོ་སྙིང་གར་སྤུ་དཀར་པོ་ཡོད་པ་ཞིག་ཡོང་བས།ཐེ་ཚོམ་མེད་པར་དེའི་སྙིང་གར་མེ་མདའ་རྒྱོབ་དགོས་ཞེས་ལམ་སྟོན་མཛད།དེ་ཉིན་འབྲོག་པ་དེ་ཡར་སོང་ནས་རང་གི་གཟའ་ཟླའི་མདུན་རྒྱུན་ལྡན་བཞིན་བྱས་ནས་བསྡད།མཚན་མོ་གཉིད་མ་ཁུག་པར་སྡུག་རུས་བྱས་ནས་བསྡད།ནམ་ཕྱེད་ཟིན་མཚམས་རང་གི་མེ་མདའ་དང་བླ་མས་སྔགས་བཏབ་པའི་མདེའུ་དེ་ཁྱེར་ནས་ག་ལེར་གཟའ་ཟླས་མ་ཚོར་བར་སྦྲ་གུར་གྱི་ཕྱིར་རོལ་དུ་སོང་།སྦྲ་གུར་གྱི་སྒོ་ཐད་ཀྱི་མདུན་དེར་འདོམས་བཅུ་གྲངས་བཅུ་ཕྲག་འགའི་སར་རྡོ་ཕོང་རྒན་ཞིག་ཡོད་པ་དེའི་སྟེང་མེ་མདའ་དེ་བཞག་ནས་སྒུག་བསྡད་པས།དུས་རིང་པོ་མ་སོང་བར་རླུང་འཚུབ་ལངས།འབྲོག་པས་གཟབ་གཟབ་བྱས་མེ་མདའ་ཚད་ནས་བསྡད་པས་དེར་བླ་མས་ཟེར་བ་བཞིན་ཁྱི་དམར་པོ་ཆེན་པོ་ཞིག་འགྱིངས་ཉམས་ཀྱིས་མར་འཐོན་ཡོང་བ་དང་།འབྲོག་པ་དེས་ཁྱི་དེའི་སྙིང་གའི་སྤུ་དཀར་པོ་ཡོད་ས་དེ་གར་ཚད་ནས་མེ་མདའ་ཞིག་ཚམ་ཚོམ་མེད་པར་རྒྱབ་པས།དེ་མ་ཉིད་ལ་མེ་མདའི་སྐད་སྒྲ་དང་ལྷན་དུ་རླུང་འཚུབ་འཇགས།ཁྱི་དམར་པོ་དེ་ཡང་མཐོང་སར་མེད།འབྲོག་པས་ལམ་སེང་སྔར་ནས་དོགས་པ་ཡོད་པ་བཞིན་རང་གི་གཟའ་ཟླར་བལྟ་བར་སོང་བས།གསོན་འདྲེ་མར་གྱུར་པའི་རང་གི་གཟའ་ཟླ་དེ་མལ་སའི་ནང་ཤི་ཡོད་པ་མཐོང་།དེ་ནས་བཟུང་འབྲོག་པ་དེའི་ལྷས་རའི་ནང་ཉིན་ལྟར་ལུག་རེ་བསད་པའི་གནས་ཚུལ་དེ་འདྲ་མ་བྱུང་ངོ་།།